CELEX: 62020TN0259
Language: mt
Date: 2020-05-08 00:00:00
Title: Kawża T-259/20: Rikors ippreżentat fit-8 ta’ Mejju 2020 – Ryanair vs Il-Kummissjoni

29.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 215/59
            
         
      Rikors ippreżentat fit-8 ta’ Mejju 2020 – Ryanair vs Il-Kummissjoni
      (Kawża T-259/20)
      (2020/C 215/68)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda) (rappreżentanti: E. Vahida, F. Laprévote, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni (UE) tal-31 ta’ Marzu 2020 dwar l-għajnuna mill-Istat SA.56765 (1); u
               
            
                  —
               
               
                  tikkundanna lill-Kummissjoni għall-ispejjeż.
               
            
                  —
               
               
                  ir-rikorrenti talbet ukoll li l-azzjoni tagħha tiġi ddeterminata taħt il-proċedura mħaffa skont l-Artikolu 23a tal-Istatut tal-Qorti tal-Ġustizzja.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur min-naħa tal-Kummissjoni ta’ dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni dwar il-projbizzjoni minn diskriminazzjoni bbażata fuq in-nazzjonalità u l-moviment liberu tas-servizzi li fuqhom ġiet ibbażata l-liberalizzazzjoni tat-trasport bl-ajru fl-Unjoni sa minn tmiem is-snin tmenin. Il-liberalizzazzjoni tas-suq tat-trasport bl-ajru fl-Unjoni ppermettiet it-tkattir ta’ linji tal-ajru low-cost li verament huma pan-Ewropej. Id-deċiżjoni tal-Kummissjoni Ewropea tinjora r-rwol ta’ tali linji tal-ajru pan-Ewropej fl-istruttura tas-suq ta’ Stati Membri tal-Unjoni billi tippermetti lil Franza tirriżerva għajnuna biss għal dawk il-linji tal-ajru tal-Unjoni li lilhom Franza ħarġet liċenzji ta’ operat tal-Unjoni. L-Artikolu 107(2)(b) TFUE jipprovdi eċċezzjoni għall-projbizzjoni tal-għajnuna mill-Istat taħt l-Artikolu 107(1) TFUE iżda ma jipprovdix eċċezzjoni għar-regoli u prinċipji oħra tat-TFUE.
               
            
                  2.
               
               
                  It-tieni motiv ibbażat fuq żball manifest ta’ evalwazzjoni min-naħa tal-Kummissjoni fl-istħarriġ tagħha tal-proporzjonalità tal-għajnuna għall-ħsara kkawżata mill-kriżi tal-COVID-19.
               
            
                  3.
               
               
                  It-tielet motiv ibbażat fuq nuqqas min-naħa tal-Kummissjoni ta’ investigazzjoni formali minkejja diffikultajiet serji, u fuq ksur tad-drittijiet proċedurali tar-rikorrenti min-naħa tagħha.
               
            
                  4.
               
               
                  Ir-raba’ motiv ibbażat fuq ksur min-naħa tal-Kummissjoni tal-obbligu ta’ motivazzjoni fid-deċiżjoni tagħha.
               
            
         (1)  Deċiżjoni tal-Kummissjoni (UE) tal-31 ta’ Marzu 2020 dwar l-għajnuna mill-Istat SA.56765 (2020/N) – Franza COVID-19 – Moratoire sur le paiement de taxes aéronautiques en faveur des entreprises de transport public aérien (li għadha ma ġietx ippubblikata fil-ĠU).